### Resume

En privat bygherre har anmodet om at få udarbejdet en lokalplan for et boligområde ved [adresse] i [adresse]. Området ligger i byzone og anvendes i dag til landbrug. Området er omfattet af lokalplan nr. 1130, som giver mulighed for, at en mindre del kan anvendes til tæt-lav boligbebyggelse (rækkehuse og lign.). Bygherre ønsker at opføre tæt-lav boliger i hele området for lokalplan nr. 1350, og der er derfor udarbejdet en ny lokalplan. I det nye boligområde lægges der bl.a. særlig vægt på de fælles grønne arealer mellem bebyggelsen og i mødet med den eksisterende by. Vejadgangen skal ske fra [adresse], og bygherre har i den forbindelse anmodet om en udbygningsaftale.

### Sagsfremstilling

![](data:image/png;base64...)
Figur 1: kort over lokalplanområdet

![](data:image/png;base64...)
Figur 2: bebyggelsesplan for tæt-lav boliger

![](data:image/png;base64...)
Figur 3: bebyggelsesplan for åben-lav boliger

Teknisk Udvalg besluttede på mødet 17. august 2021, pkt. nr. 176, at igangsætte udarbejdelse af lokalplan nr. 1350.
Teknisk Udvalg besluttede på mødet 30. november 2021, pkt. nr. 263, at udsætte sagen med henblik på at afholde et borgermøde.
Der blev den 1. februar 2022 afholdt et borgermøde med [adresse] og Skolebestyrelsen på [adresse], der primært omhandlede trafik- og vejforhold.

Efter Teknisk Udvalgs formandsmøde den 1. marts 2022 blev sagen udsat med henblik på at finde en anden vejadgang (i daværende forslag var det fra [adresse]).

Den 8. april 2022 blev der holdt møde mellem forvaltningen og bygherre, og der blev fundet en løsning med vejadgang fra [adresse] og stiforbindelser til [adresse].

Lokalplanens indhold
En privat bygherre har anmodet om at få udarbejdet en ny lokalplan for et boligområde ved [adresse] i [adresse]. Med boligprojektet Bakkegårdshusene er det intentionen at skabe et rekreativt og mangfoldigt boligområde i naturskønne omgivelser.

Området udgør ca. 4,5 ha, ligger i byzone og anvendes i dag til landbrug. Området er omfattet af lokalplan nr. 1130, som giver mulighed for, at en mindre del kan anvendes til tæt-lav boligbebyggelse (rækkehuse og lign.). Bygherre ønsker, at opføre tæt-lav boliger i hele området for lokalplan nr. 1350 og der er derfor udarbejdet en ny lokalplan.

Området ligger mod øst ud mod [adresse]. Mod syd grænser området op til [adresse] og boligområdet ved Sophie Andresen med blandet parcelhuse og rækkehuse. På lokalplanområdets vestlige side ligger en gårdbebyggelse og mod nord er der primært dyrket landbrugsjord.

Den nye bebyggelse ligger som mindre rækker af huse fordelt ud mod en delvist cirkelformet boligvej. For at give luft og plads til grønne fællesarealer mellem de enkelte husrækker, er parkeringen fordelt rundt langs boligvejen, således at hver bolig har mindst én p-plads tæt på og én p-plads, som ligger med lidt længere gåafstand. Bebyggelsesplanen indeholder ca. 75 rækkehuse på mellem 65 og 105 m2 samt et fælleshus.

Ligesom i den eksisterende lokalplan 1130, er der placeret plantebælter langs skellene mod øst og nord. I det nye lokalplanområde strækker plantebæltet sig også langs det nordlige skel og mod gårdbebyggelsen på [adresse] i bredde fra 3-30 m (enkelte steder ned til 2 meter) og har en mere åben og forskelligartet beplantning end den i lokalplan 1130, således at det vil kunne bruges mere aktivt med stier og med lysninger med ophold og siddepladser. Derudover skal der etableres en æblelund på skrænten mod sydøst ned mod landsbyen. Det er formålet, at fællesarealerne skal udformes og placeres som en naturlig og meget brugbar og rekreativ del af bebyggelsen.

Lokalplanen sikrer, at der etableres flere stiforbindelser gennem området og langs med plantebælterne. Der sikres blandt andet en sti mod nordvest med mulighed for tilkobling til en eventuel fremtidig sti ind gennem den eksisterende lokalplan nr. 1130. Der sikres også to stiforbindelser til [adresse] samt fra lokalplanens nordøstlige hjørne til [adresse].

Særlige planmæssige forhold
Vejforhold og frivillig udbygningsaftale
På mødet den 8. april 2022 mellem forvaltningen og bygherre om ændring af vejadgang, blev det aftalt at lade vejadgangen ske fra lokalplanområdets sydvestlige hjørne fra [adresse]. [adresse] opgraderes med en vejudvidelse på en strækning fra lokalplanområdet og ca. 200 meter mod vest til og med boligvejen ved de nye parcelhusudstykninger - se blå markering på kortet nedenunder. Bygherre foreslår, at der indgås udbygningsaftale om bygherres finansiering af vejudbygningen. Jævnfør planlovens § 21b, stk. 3 kan der indgås udbygningsaftale med bestemmelse om, at grundejeren helt eller delvist skal udføre eller afholde udgifterne til fysiske infrastrukturanlæg, som skal etableres i eller uden for området for at virkeliggøre planlægningen. Udkast til udbygningsaftale er vedhæftet som bilag B i lokalplanforslaget.

![](data:image/png;base64...)
Figur 4: vejstrækning, der skal udvides (blå markering)

Miljøvurdering
Forslag til lokalplan nr. 1350 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode
Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat.

Høringsperioden for lokalplanen vurderes til 4 uger, da lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Overtagelsespligt/Frafaldserklæring
Lokalplanområdet er privatejet og i byzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.
Lokalplanen giver mulighed for at etablere et nyt boligområde med lav boligbebyggelse i umiddelbar forlængelse af den eksisterende by.

I det nye boligområde skal der etableres fælles grønne arealer med god kvalitet, variation i beplantning og med mulighed for forskellige oplevelser af natur. Grundene skal placeres med direkte adgang til dette, og der er god forbindelse til byen, og de faciliteter den byder på. Der er kort afstand til dagligvarebutik, skole, fritidsaktiviteter og kollektiv trafik og det nye boligområde kan dermed benytte den eksisterende infrastruktur. Dette medvirker til at reducere lokalplanens fremtidige klimaaftryk.

### Historik

Teknik- og Miljødirektøren indstiller, 16. august 2022, pkt. 177:

at udvalget anbefaler over for byrådet, at forslag til lokalplan nr. 1350 med udkast til udbygningsaftale vedtages og offentliggøres i 4 uger.

Beslutning fra Teknisk Udvalg, 16. august 2022, pkt. 177:

Anbefalet.

Beslutning fra Økonomiudvalget, 22. august 2022, pkt. 163:

Anbefales.

### Beslutning

Godkendt.